Valgseier for Liberaldemokratene i Japan
Opposisjonspartiet LDP ser ut til å få 296 av de 480 plassene i underhuset i nasjonalforsamlingen og vil dermed skyve Det demokratiske partiet (DPJ) ut av regjeringskontorene. Japans nåværende statsminister Yoshihiko Noda erkjenner nederlaget. - Jeg vil gå av som leder i DPJ, for jeg tar dette resultatet på alvor. Jeg beklager dypt at jeg ikke klarte å produsere resultater, sier Noda. LDPs samarbeidsparti Ny komeito ser ut til å få 32 plasser i nasjonalforsamlingen. Samlet har de to partiene stor nok oppslutning til å få to tredels flertall i nasjonalforsamlingen. Det betyr at de vil kunne overkjøre beslutninger fattet i overhuset, hvor ingen partier har flertall. Samtidig ser det ut til at det nye høyrepartiet Japans gjenreisningsparti vil legge beslag på 46 seter i nasjonalforsamlingen.Valget ble holdt på et tidspunkt hvor Japan sliter med økonomiske problemer, samtidig som forholdet til Kina blir stadig kjøligere. Meningsmålinger viste også før valget at LDP lå an til å vinne klart, og partiets president Shinzo Abe kunne gjøre seg klar for nok en periode som statsminister. Han har brukt valgkampen til å stake ut en hardere linje i utenrikspolitikken i en tid da striden har blusset opp mellom Japan og Kina om en gruppe øyer i Øst-Kina-havet.Abe, som også var statsminister i en kort periode i 2006-2007, har dessuten lovet å få ny fart i økonomien. Den har i flere år lidd under deflasjon, et problem som er blitt forsterket av at verdien på valutaen yen har gått i været og skapt problemer for landets viktige eksportindustri. - Med bedre pengepolitikk, budsjettpolitikk og vekstpolitikk skal vi få slutt på deflasjonen, bøte på den høye yenen og få økonomien til å vokse, sa Abe lørdag. Han fremholdt at det er på tide å gjøre slutt på «stagnasjonen de siste tre årene og tre månedene», en henvisning til Det demokratiske partiets regjeringstid under statsminister Noda. - Vi må ta et skritt fremover. Bli med oss i kampen, sa Abe.
Liberaldemokratene (LDP) vinner valget i Japan søndag med klar margin, viser valgdagsmålinger. Shinzo Abe gjør dermed comeback som statsminister.